Constructorul aeronautic european Airbus nu se bucură de problemele tehnice cu care se confruntă rivalul american Boeing, pentru că prejudiciază imaginea întregii industrii aerospaţiale, a declarat marţi directorul general de la Airbus, Guillaume Faury.
"Nu sunt fericit cu problemele de la competitorul meu. Acestea nu sunt un lucru bun pentru întreaga industrie. Suntem într-o industrie în care calitatea şi siguranţa sunt principala prioritate", a declarat Guillaume Faury, citat de Reuters, la o conferinţă organizată la Berlin, atunci când a fost întrebat despre problemele tehnice apărute la mai multe avioane Boeing.
Prezent la aceeaşi conferinţă "Europe 2024" de la Berlin, ministrul francez de Finanţe, Bruno Le Maire, a spus că în prezent Airbus este într-o formă mai bună decât Boeing. "Prefer situaţia în care se află Airbus celei de la Boeing", a precizat Bruno Le Maire.
Imaginea avioanelor Boeing a avut de suferit după ce, la începutul lunii ianuarie, uşa din partea stângă a unui avion Boeing 737 MAX 9 al companiei Alaska Airlines s-a detaşat în plin zbor, provocând depresurizarea aparatului. Au fost deschise anchete de către autorităţile americane responsabile cu securitatea aviaţiei, iar un raport al unei comisii independente desemnate de Autoritatea americană a aviaţiei civile (FAA) a evidenţiat în special deficienţe în sistemele de siguranţă ale producătorului.
La începutul acestei luni, un Boeing 777 a aterizat în regim de urgenţă la Los Angeles, după ce a pierdut pneul de pe una dintre roţi în timpul decolării, un nou incident care se adaugă recentelor probleme ale producătorului american de avioane. De asemenea, 13 pasageri ai unui zbor cu plecare din Sydney, Australia, au fost spitalizaţi după ce avionul Boeing 787 Dreamliner în care se aflau, cu destinaţia Santiago de Chile şi escală la Auckland, Noua Zeelandă, a suferit un "incident tehnic" ce a provocat turbulenţe puternice.
Airbus nu mai este interesat de participaţia în divizia Atos
În plus, grupul aeronautic european Airbus a anulat discuţiile privind preluarea unei participaţii minoritare în BDS, divizia de securitate cibernetică a Atos, ceea ce a dus la un declin semnificativ al acţiunilor grupului francez de servicii IT, potrivit DPA.
Tranzacţia era evaluată la 1,80 - două miliarde de euro.
Este a doua oară într-un an când Airbus a suspendat negocierile privind achiziţionarea unor active de la Atos, după ce în 2023 investitorii s-au opus ca grupul aeronautic să facă o ofertă pentru o participaţie minoritară în grupul francez.
Decizia sporeşte presiunile asupra Atos, care se confruntă cu dificultăţi financiare.
Marţi dimineaţa, acţiunile Atos înregistrau un declin record, de aproximativ 21%, la Bursa de la Paris, în timp ce titlurile Airbus au urcat cu 1,8%.